জুভেন্টাস ম্যাচ দেখিয়ে দিল, আপাতত হয়তো তারকার আলো না থাকতে পারে রিয়ালের তবে প্রতিভার কোনো কমতি নেই দলে। ৩-১ ব্যবধানে জয় পাওয়া ম্যাচের প্রথমার্ধে প্রায় নিষ্প্রাণ খেলা উপহার দিয়েছে রিয়াল। ১২ মিনিটে আত্মঘাতী গোলে পিছিয়ে পড়ার পরও খুব ভালো খেলছিল না টানা তিনবারের চ্যাম্পিয়নস লিগ জয়ীরা। কিন্তু ৩৯ মিনিটে গ্যারেথ বেল বুঝিয়ে দিয়েছেন, কেন রোনালদোর অভাব পূরণের দায়িত্বটা তাঁকে বুঝিয়ে দেওয়া হচ্ছে। ডি-বক্সের বাইরে হঠাৎ পাওয়া এক বল থেকে দুর্দান্ত এক শটে ম্যাচে সমতা এনে দিয়েছেন ওয়েলশ ফরোয়ার্ড।